ברצלונה לוחצת להשלים את חידוש החוזה לאומטיטי
יום ראשון, 09.08.2020 שעה 06:03
הקטאלונים מעוניינים שהבלם יחתום על חוזה חדש לפני פתיחת המונדיאל ב-14 ביוני. השחקן דורש שדרוג רציני בשכרו, הקבוצה תכניס סעיף שחרור אסטרונומי
1 תגובות מערכת ONE | 19/04/2018 08:18
בעוד ברצלונה דוהרת אל עבר האליפות ומתרכזת במחזורי הסיום של הליגה הספרדית שעומדים לפניה, ההכנות לעונה הבאה כבר בעיצומן. אחרי שרוב השחקנים שהמועדון חשק בהמשך שיתוף הפעולה עמם האריכו חוזים, העסקה מול סמואל אומטיטי לחידוש חוזהו עדיין תקועה והסאגה מסרבת להסתיים.
בספרד מדווחים הבוקר (חמישי) כי הבלאוגרנה מתכוונים לעלות הילוך באופן רציני בתקופה הקרובה כדי להשלים את חידוש החוזה של הבלם המוערך ולהביא לחתימה הרשמית עוד לפני פתיחת המונדיאל ברוסיה ב-14 ביוני. נכון לעכשיו, חוזהו של הצרפתי בן ה-24 הוא עד קיץ 2021 כאשר סעיף השחרור שלו עומד על 60 מיליון יורו.
הקטאלונים מעוניינים להכניס בחוזהו החדש של אומטיטי סעיף שחרור אסטרונומי בגובה 250 מיליון יורו. אך מנגד, השחקן עצמו דורש עוד מתחילת המו”מ שכר משודרג שיהיה אחד הגבוהים ביותר בקבוצה. במועדון מוכנים לשדרגו, אבל גם לא מתכוונים לצאת מגדרם, כך שמתקיים במקביל חיפוש אחר בלמים נוספים מתחת לרדאר.
הלחץ שמפעילה האלופה על השחקן באה לידי ביטוי עם השימוש ברוברטו פרננדס, המנהל הטכני של המועדון, שהיה זה ששכנע את אומטיטי להגיע מליון לפני כשנתיים. השחקן מעריך מאוד את פרננדס ושיחה בין השניים כבר התקיימה ובמועדון מצפים כי לאור ההערכה הרבה בין השניים ניתן יהיה להגיע לגישור באופן מהיר ולסיים את הסאגה.